U-I-213/06
Natisni
Opravilna št.:
U-I-213/06
Datum odločitve:
6. 2. 2008
ECLI:
ECLI:SI:USRS:2008:U.I.213.06
Akt:
Odlok o spremembi Odloka o lokacijskem načrtu za razširitev pokopališča v Piranu – garažna hiša (Uradne objave Primorskih novic, št. 48/04)
Izrek:
Pobuda za začetek postopka za oceno ustavnosti in zakonitosti Odloka o spremembi Odloka o lokacijskem načrtu za razširitev pokopališča v Piranu – garažna hiša (Uradne objave Primorskih novic, št. 48/04) v delu, ki ureja garažno hišo Arze, se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Sonja Žorgan, Ljubljana
Datum vloge:
16. 3. 2006
Vrsta odločitve:
sklep
Vrsta rešitve:
zavrženje
Dokument:
US27936
Dokument v PDF obliki:
U-I-213-06.pdf
106 KB
Prenesite datoteko
U-I-213/06-8
6. 2. 2008
SKLEP
Ustavno sodišče je v postopku za preizkus pobude Sonje Žorga in Sonje Žorga ml., Ljubljana, ki ju zastopa Miran Moškotevc, odvetnik v Ljubljani, na seji 6. februarja 2008
sklenilo:
Pobuda za začetek postopka za oceno ustavnosti in zakonitosti Odloka o spremembi Odloka o lokacijskem načrtu za razširitev pokopališča v Piranu – garažna hiša (Uradne objave Primorskih novic, št. 48/04) v delu, ki ureja garažno hišo Arze, se zavrže.
Obrazložitev
1. Pobudnici izpodbijata Odlok o lokacijskem načrtu za razširitev pokopališča v Piranu – garažna hiša (v nadaljevanju Odlok) v delu, ki ureja garažno hišo Arze. Navajata, da sta lastnici stanovanja v objektu, ki meji na zemljišče, na katerem stoji garažna hiša. Izpodbijani Odlok naj bi bil v nasprotju z 72. in s 73. členom Ustave ter s 3. členom, z drugim odstavkom 31. člena in z drugim odstavkom 77. člena Zakona o urejanju prostora (Uradni list RS, št. 110/02 in nasl. – ZUreP-1). Pobudnici v zvezi z utemeljitvijo pravnega interesa navajata, da se bodo z gradnjo objekta nad garažno hišo Arze bistveno poslabšali njuni bivalni pogoji in bivalni pogoji njunih sosedov. Predvidena višina objekta naj bi pobudnicama odvzela osvetlitev in veduto.
2. Pobudo za začetek postopka za oceno ustavnosti in zakonitosti da lahko vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-330/05, U-I-331/05, U-I-337/05 z dne 18. 10. 2007, Uradni list RS, št. 122/07).
3. Odlok v izpodbijanem delu ne učinkuje neposredno, saj je za gradnjo na podlagi Odloka treba pridobiti še gradbeno dovoljenje. Po podatkih Upravne enote Piran je postopek za izdajo gradbenega dovoljenja za gradnjo objekta nad garažno hišo Arze že pravnomočno končan (gradbeno dovoljenje Upravne enote Piran št. 351-120/2005 z dne 7. 9. 2005 in odločba o spremembi gradbenega dovoljenja Upravne enote Piran št. 351-73/2007 z dne 10. 5. 2007).
4. Pobudnici nista izkazali, da sta pred vložitvijo pobude vložili pravna sredstva. Tako glede na razloge, navedene v sklepu št. U-I-330/05, U-I-331/05, U-I-337/05, nista izkazali, da bi na podlagi morebitne ugoditve pobudi lahko dosegli odpravo posledic zatrjevane neustavnosti oziroma nezakonitosti.
Zato je Ustavno sodišče njuno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik